Di tesleḍt, nessaweḍ ad d-negzu belli amaru yessnerna tasiwelt n wungal-is, anda yefka azal meqqren i yiwudam deg lebni n teḥkayt. Yessemres tifukkas i d-yesbeggnen azal-is akken iwata. Phillipe Hamonn, deg tarrayt d-yessumer, yeḥseb awadem am wakken d azamul deg uḍris, nezmer ad d-nini ula d amaru Ɛmer Mezdad yessemres iwudam am wakken d nutni i lsas daxel n teḥkayt-is. Aya iwakken ad yejbed lwelha n yimeɣri, yefka-asen ismawen d tmagit, aglam n tfekka d tnefsit, lebsa. Iferdisen-agi i yettaǧǧan imeɣri ad iḥulfu s yiwudam am akken d wid yettidiren di tilawt. Nessaweḍ nekkes-d ɣef yiman n yiwudam d tigawin-nsen, rrnu nessegza-d d anwi d asaḍ di teḥkayt.